Der gik tirsdag aften ild i stuehuset på en gård på Larsgårds Mark ved Sulsted. En person og flere katte var i huset, som er under modernisering. - Da vi kom frem stod husets bryggers i flammer. Vi har fået kontrol over branden, men bryggerset er brændt, mens resten af huset er sodskadet, siger indsatsleder Søren Korsgaard fra Beredskabscenter Aalborg. Beredskabscenteret modtog meldingen om branden klokken 18.10. En lille time senere havde brandfolkene fået branden under kontrol, og man kæmpede herefter for at redde kattene i huset. - Vi giver flere katte ilt. Ingen af dem er døde endnu, men de har fået meget røg, siger Søren Korsgaard. En mand i 20-årsalderen er kørt på sygehuset til observation for røgforgiftning.

Opsummering:
Der udbrød tirsdag aften brand i stuehuset på et nedlagt landbrug ved Sulsted. En person er kørt til observation for røgforgiftning og flere katte er i fare.